Inciemā 2017. gada 09. septembrī

NOLIKUMS Nr. 07/17

# „PAR SPORTISTU DALĪBU STARPTAUTISKAJĀS SACENSĪBĀS”

(Ar izmaiņām no 01.04.2023.)

1. Nolikums „Par sportistu dalību starptautiskajās sacensībās” nosaka Latvijas Pauerliftinga Federācijas (turpmāk tekstā – LPF) licencēto sportistu dalības kārtību starptautiskajās sacensībās.
2. Ar terminu “starptautiskās sacensības” šajā nolikumā jāsaprot visi Pasaules un Eiropas un citu kontinentu čempionāti spēka trīscīņā un tās atsevišķās disciplīnās visām vecuma un abu dzimumu grupām, kā arī kompleksie sporta pasākumi, tādi kā Universiāde, Pasaules Spēles u.c. Atsevišķi tiek izdalīti citu Valstu nacionālie atklātie čempionāti.
3. Starptautiskās Pauerliftinga Federācijas (turpmāk tekstā – IPF) starptautiskajās sacensībās, pārstāvot Latviju, drīkst piedalīties tikai LPF reģistrētie un licencētie Latvijas sportisti, kuri ir Latvijas pilsoņi vai pastāvīgie iedzīvotāji vai kuriem ir uzturēšanās atļauja Latvijas Republikā.
4. Dalības kārtību IPF starptautiskajās sacensībās nosaka šis un LPF izlases vecākā trenera nolikums;
5. Sportistam, kurš vēlas startēt starptautiskajās sacensībās pilnībā par saviem finanšu līdzekļiem vai ar LPF finansiālu atbalstu, jābūt startējušam vismaz vienā LPF Valsts čempionātā vai starptautiskās sacensībās pēdējā gada laikā. Ja sportists vēlas startēt citu valstu nacionālajos čempionātos, viņam jābūt startējušam vismaz divos Latvijas Kausa posmos vai Latvijas čempionātos (pēc brīvas izvēles) iepriekšējā vai, ja iespējams, esošajā gadā.
6. Sporta organizācija vai sportists individuāli, viņa treneris vai menedžeris līdz esošā gada 01. decembrim iesniedz ~~rakstisku~~ pieteikumu (elektroniskā veidā) LPF vecākajam trenerim par vēlmi startēt nākamā gada starptautiskajās sacensībās. Pēc viņa pieprasījuma sportists iesniedz jebkādus nepieciešamos dokumentus. Par vēlmi startēt citas valsts nacionālajā čempionātā sporta organizācija vai sportists individuāli, viņa treneris vai menedžeris iesniedz ~~rakstisku~~ pieteikumu (elektroniskā veidā) LPF vecākajam trenerim ne vēlāk kā 1 mēnesi pirms čempionāta. Ja šis termiņš nav ievērots sportistam dalība starptautiskajās sacensībās tiek liegta. Izņēmumu no šī punkta drīkst pieļaut tikai LPF vecākais treneris īpaši uzaicinot sportistu startam starptautiskajās sacensībās, ja sportistam ir iespēja izcīnīt godalgotu vietu. Jebkurā gadījumā arī jāievēro konkrētu sacensību nolikumos minētie pieteikšanās termiņi.
7. Pēc šī termiņa beigām LPF vecākais treneris 5 dienu laikā apkopo pieteikumus un veido izlasi, kuru apstiprina sekojošā LPF valdes sēdē.
8. Svara kategoriju un grupu, kurā sportistam startēt nosaka LPF vecākais treneris.
9. Pieteikumu IPF starptautiskajām vai citu valstu nacionālajām sacensībām veic centralizēti LPF sekretārs ([sekretars@sp.lv](mailto:sekretars@sp.lv)) IPF starptautisko sacensību transporta un naktsmītņu organizēšanu centralizēti veic LPF vecākais treneris un sekretārs vai nozīmētie delegācijas vadītāji. Individuāli dalībnieku pieteikumi ir aizliegti.
10. LPF, iespēju robežās saskaņā ar budžetu, nodrošina finanšu līdzekļus izlases sportistu dalībai starptautiskajās sacensībās.
11. Sportists, kurš iekļauts izlasē slēdz sadarbības līgumu ar LPF un viņam jāievēro sekojoši nosacījumi:
    1. Sportistu apdrošināšanu starptautiskajās sacensībās veic LPF. Bez apdrošināšanas došanās uz starptautiskajiem turnīriem ir aizliegta.
    2. Sportistam, kurš pārstāv LPF starptautiskajās sacensībās jābūt apģērbtam LPF apstiprinātā LR izlases formas tērpā. Izlasē iekļautos dalībniekus LPF nodrošina ar izlases tērpiem saskaņā ar nolikumu „Par Latvijas starptautiskās izlases formas tērpu”.
    3. Sportistam jābūt startējušam esošā vai iepriekšējā gada Valsts čempionātā. Izņēmums ir sportisti, kuri ir izcīnījuši godalgotas vietas iepriekšējo gadu Eiropas vai Pasaules čempionātos.
    4. Startējot starptautiskajās sacensībās ar pilnu vai daļēju Federācijas atbalstu sportistam jāizpilda vismaz sekojošas kvalifikācijas prasības startam sacensībās ar ekipējumu:

|  |  |
| --- | --- |
| Vecuma grupa | Normatīvs |
| Jaunieši – līdz 18 | Sporta meistara kandidāts |
| Juniors – līdz 23 | Sporta meistars |
| *Open* | Sporta meistars |
| Seniors – 1 | Sporta meistars |
| Seniors – 2 | Sporta meistara kandidāts |
| Seniors – 3 | I sporta klase |
| Seniors – 4 | Bez kvalifikācijas |

* 1. Pie vienādām kvalifikācijas normām dalībai starptautiskajās sacensībās tiek vērtēts dalībnieka starts atbilstošajā Latvijas čempionātā un priekšrocība dota sportistam ar augstāku rezultātu un vietu.
  2. Ja atlēts sacensībās gūst traumu, ko apliecina ārsta slēdziens, viņš drīkst neatgriezt finanšu līdzekļus, kā arī drīkst pretendēt uz LPF atbalstu nākamajā gadā.
  3. Ja atlēts sacensībās gūst nulles vērtējumu, viņš atgriež LPF piešķirtos finanšu līdzekļus 50 % apmērā un zaudē tiesības tos saņemt nākamajā gadā. Ja sportists no LPF saņēmis tikai dalības maksu un dopinga kontroles maksu, viņš to atgriež pilnā apmērā, savukārt nākamajā gadā var pretendēt tikai uz šo izdevumu segšanu.
  4. Ja atlēts uzrāda pozitīvu rezultātu dopinga kontrolē, viņš vai viņu pieteikusī sporta organizācija atgriež piešķirtos finanšu līdzekļus pilnā apmērā, kā arī pilnībā sedz soda naudu un citas sankcijas.

12. LPF kritēriji izlases veidošanai un finansiālā atbalsta nodrošināšanai ir sekojoši:

12.1. Priekšroka ir open grupas, tad jauniešu un junioru, tad senioru grupu sportistiem.

12.2. Priekšroka ir sportistiem, kuri spējīgi izcīnīt godalgotas vietas.

12.3. Priekšroka ir spēka trīscīņas sportistiem, tad sportistiem atsevišķās disciplīnās.

12.4. Priekšroka ir sportistiem, kuri gada laikā startē tikai vienās, nevis vairākās starptautiskās sacensībās.

13. LPF finansiālā atbalsta principi starptautiskās izlases sportistiem tiek izvērtēti ievērojot LPF apstiprinātā budžeta iespējas un, ja to pieļauj LPF budžets, ir sekojoši:

13.1. LPF var segt dalības maksas un dopinga kontroles izdevumus visiem sportistiem, ja vien sportists konkrētās sacensībās nomināciju sarakstā nav pēdējā vietā. Veterānu grupas sportistiem dalības maksas un dopinga kontroles izdevumi tiek segti vienās sacensībās gadā.

13.2. LPF var segt apdrošināšanas izdevumus visiem sportistiem, ja vien sportists konkrētās sacensībās nomināciju sarakstā nav pēdējā vietā.

13.3. LPF proporcionāli un daļēji var segt transporta vai viesnīcas izdevumus jauniešu, junioru un open grupas sportistiem, ja viņi iepriekšējā gadā izcīnījuši godalgotas vietas Eiropas vai Pasaules čempionātos.

13.4. LPF proporcionāli var segt pilnībā transporta un viesnīcas izdevumus, ja open grupas sportists iepriekšējā gadā izcīnījis uzvaru Eiropas vai pasaules čempionātā. Šim sportistam LPF arī var izmaksāt komandējuma naudu saskaņā ar saskaņā ar MK noteikumiem Nr. 969 “Kārtība, kādā atlīdzināmi ar komandējumiem saistītie izdevumi”.

13.5. Ja saskaņā ar IPF un Eiropas Pauerliftinga Federācijas noteikumiem Valsts izlasei ir jānodrošina starptautiskās kategorijas tiesneša klātbūtne starptautiskajās sacensībās, LPF ir tiesīga pieprasīt visiem izlases dalībniekiem no saviem finanšu līdzekļiem proporcionāli nodrošināt visus tiesneša komandējuma izdevumus, tajā skaitā komandējuma naudu saskaņā ar MK noteikumiem Nr. 969 “Kārtība, kādā atlīdzināmi ar komandējumiem saistītie izdevumi”.

13.6. Uz citu valstu nacionālajiem čempionātiem sportisti dodas pilnībā par saviem finanšu līdzekļiem.

Piezīme. Proporcionāla izdevumu segšana nozīmē sekojošo. Ja sportists uz sacensībām dodas divatā, tad tiek segta puse no transporta un viesnīcas izdevumiem, ja trijatā – viena trešā daļa u.t.t.

Latvijas Pauerliftinga Federācijas valdes priekšsēdētājs A. Rožlapa